CELEX: 32021D0086
Language: da
Date: 2021-01-22 00:00:00
Title: Rådets gennemførelsesafgørelse (EU) 2021/86 af 22. januar 2021 om bemyndigelse af Republikken Litauen til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

28.1.2021   
               
               
                  DA
               
               
                  Den Europæiske Unions Tidende
               
               
                  L 30/2
               
            
         RÅDETS GENNEMFØRELSESAFGØRELSE (EU) 2021/86
         af 22. januar 2021
         om bemyndigelse af Republikken Litauen til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1, første afsnit,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I medfør af artikel 287 i direktiv 2006/112/EF kan Litauen momsfritage afgiftspligtige personer, hvis årlige omsætning højst er lig med modværdien i national valuta af 29 000 EUR beregnet på grundlag af kursen på dagen for landets tiltrædelse af Unionen. Ved Rådets gennemførelsesafgørelse 2011/335/EU (2) fik Litauen tilladelse til at indrømme momsfritagelse til afgiftspligtige personer, hvis årsomsætning ikke overstiger modværdien i national valuta af 45 000 EUR efter omregningskursen på den dato, hvor landet tiltrådte Unionen, frem til den 31. december 2020.
                  
               
                     (2)
                  
                  
                     Ved brev registreret i Kommissionen den 18. juni 2020 anmodede Litauen om tilladelse til fortsat at anvende en særlig foranstaltning, der fraviger artikel 287 i direktiv 2006/112/EF (»fravigelsesforanstaltningen«), fra den 1. januar 2021 til den 31. december 2024, og om at forhøje fritagelsestærsklen til 55 000 EUR (»den forhøjede tærskel«). Senest den 31. december 2024 vedtager og offentliggør medlemsstaterne de love og administrative bestemmelser, der er nødvendige for at efterkomme artikel 1 i Rådets direktiv (EU) 2020/285 (3), som fastsætter enklere momsregler for små virksomheder og bl.a. lader artikel 287 i direktiv 2006/112/EF udgå med virkning fra den 1. januar 2025.
                  
               
                     (3)
                  
                  
                     Fravigelsesforanstaltningen vil indebære, at afgiftspligtige personer, hvis årlige omsætning ikke overstiger 55 000 EUR, vil være fritaget for visse eller alle de momsforpligtelser, der er omhandlet i afsnit XI, kapitel 2-6, i direktiv 2006/112/EF.
                  
               
                     (4)
                  
                  
                     En højere tærskel for særordningen for små virksomheder, jf. artikel 281-294 i direktiv 2006/112/EF, er en forenklingsforanstaltning, da den kan mindske små virksomheders momsforpligtelser markant. Den forhøjede tærskel, der anmodes om, er i overensstemmelse med artikel 284 i direktiv 2006/112/EF.
                  
               
                     (5)
                  
                  
                     I overensstemmelse med artikel 395, stk. 2, andet afsnit, i direktiv 2006/112/EF fremsendte Kommissionen ved breve af 10. august 2020 og 11. august 2020 Litauens anmodning til de øvrige medlemsstater. Ved brev af 12. august 2020 underrettede Kommissionen Litauen om, at den rådede over alle de oplysninger, den fandt nødvendige for at kunne vurdere anmodningen.
                  
               
                     (6)
                  
                  
                     Fravigelsesforanstaltningen er frivillig for afgiftspligtige personer, der stadig vil kunne vælge den almindelige momsordning i henhold til artikel 290 i direktiv 2006/112/EF.
                  
               
                     (7)
                  
                  
                     Ifølge de af Litauen indgivne oplysninger vil fravigelsesforanstaltningen kun have en ubetydelig indvirkning på Litauens samlede indtægter fra afgifter, der opkræves ved det endelige forbrug.
                  
               
                     (8)
                  
                  
                     Fravigelsesforanstaltningen vil ikke påvirke Unionens egne indtægter hidrørende fra moms negativt, idet Litauen vil foretage en kompensationsberegning, jf. artikel 6 i Rådets forordning (EØF, Euratom) nr. 1553/89 (4).
                  
               
                     (9)
                  
                  
                     I betragtning af at fravigelsesforanstaltningen forventes at mindske små virksomheders momsforpligtelser og dermed omkostningerne til overholdelse af reglerne for små virksomheder samt den administrative byrde for skattemyndighederne, og eftersom der ikke vil være nogen indvirkning af betydning på de samlede momsindtægter, bør Litauen gives tilladelse til fortsat at anvende fravigelsesforanstaltningen.
                  
               
                     (10)
                  
                  
                     Tilladelsen til at anvende fravigelsesforanstaltningen bør være tidsbegrænset. Tidsbegrænsningen bør være tilstrækkelig til, at den forhøjede tærskels effektivitet og hensigtsmæssighed kan vurderes. Endvidere skal medlemsstaterne i henhold til direktiv (EU) 2020/285 senest den 31. december 2024 vedtage og offentliggøre de love og administrative bestemmelser, der er nødvendige for at efterkomme direktivets artikel 1, og anvende disse love og bestemmelser fra den 1. januar 2025. Litauen bør derfor gives tilladelse til at anvende fravigelsesforanstaltningen i endnu en begrænset periode indtil den 31. december 2024.
                  
               
                     (11)
                  
                  
                     Som følge af vanskelighederne forårsaget af covid-19-pandemien, har processen vedrørende fornyelsen af fravigelsesforanstaltningen taget længere tid end forventet, og den blev ikke tilendebragt inden den 31. december 2020. Såfremt denne afgørelse ikke fik tilbagevirkende kraft, ville små virksomheder lide økonomiske tab. Det er derfor hensigtsmæssigt at anvende denne afgørelse med tilbagevirkende kraft fra den 1. januar 2021 for at sikre fravigelsesforanstaltningens retlige kontinuitet —
                  
               VEDTAGET DENNE AFGØRELSE:
         
            Artikel 1
            Som en fravigelse af artikel 287 i direktiv 2006/112/EF bemyndiges Republikken Litauen til at momsfritage afgiftspligtige personer, hvis årlige omsætning ikke overstiger 55 000 EUR.
         
         
            Artikel 2
            Denne afgørelse får virkning på dagen for meddelelsen.
            Den anvendes fra den 1. januar 2021 til den 31. december 2024.
         
         
            Artikel 3
            Denne afgørelse er rettet til Republikken Litauen.
         
         
            Udfærdiget i Bruxelles, den 22. januar 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  EUT L 347 af 11.12.2006, s. 1.
         
            (2)  Rådets gennemførelsesafgørelse 2011/335/EU af 30. maj 2011 om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 150 af 9.6.2011, s. 6).
         
            (3)  Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).
         
            (4)  Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).